Makúch, Jozef, guvernér Národnej banky Slovenska (2014-07-11):
Ďakujem pekne. Vážená pani predsedajúca, vážené panie poslankyne, páni poslanci, ekonomický vývoj v eurozóne zaznamenal ukončenie obdobia recesie a ekonomický rast bolo možné pozorovať vo väčšine krajín eurozóny. Finančné trhy zaznamenali v porovnaní s predchádzajúcim rokom relatívne pokojné obdobie bez výrazných turbulencií. Tento vývoj však bol do veľkej miery ovplyvnený podpornými operáciami zo strany centrálnych bánk. Napriek uvedeným signálom oživenia ekonomickej situácie naďalej zostávajú prítomné pomerne výrazné riziká opätovného zhoršenia situácie v eurozóne. Tieto riziká sú dôsledkom predovšetkým stále príliš vysokej úrovne zadlženia verejného a hlavne súkromného sektora, ako aj možného nadhodnotenia cien niektorých rizikovejších aktív alebo mien. Z hľadiska trendov v domácom bankovom sektore bol najvýznamnejším pokračujúci rast úverov poskytnutých retailovému segmentu. Pri úrovni medziročného rastu takmer 10 % išlo o jeden z najrýchlejších rastov v rámci Európskej únie. Hlavnými faktormi tohto vývoja boli predovšetkým nízke úrokové sadzby a stagnujúce ceny na trhu nehnuteľností. V kontraste s vývojom na trhu retailových úverov bol pokračujúci pokles objemu podnikových úverov. Zároveň objem úverov poskytnutých malým a stredným podnikom od polovice roka 2013 medziročne mierne stúpal, čo je opačný trend, ako je vo väčšine štátov eurozóny. Z ostatných trendov v oblasti bilancií bankového sektora bol dôležitý predovšetkým pokračujúci rast retailových vkladov, kde sa však naďalej prejavoval nárast podielu netermínovaných vkladov na úkor termínovaných. Bankový sektor zároveň mierne znížil podiel domácich dlhových cenných papierov vo svojom portfóliu, ktorý je jeden z najvyšších v rámci Európskej únie. Ziskovosť bankového sektora po poklese v roku 2012 medziročne opätovne vzrástla. Hlavným faktorom tohto vývoja bol pokračujúci pomerne silný rast retailových úverov a s tým spojené zvýšenie čistých úrokových príjmov. Pozitívnym trendom v slovenskom bankovom sektore je pokračujúce zvyšovanie sa kapitálovej primeranosti, ktorá sa počas roku 2013 zvýšila na 17,2 %, čo je hodnota, ktorá je nad priemerom eurozóny. Vďaka tejto úrovni primeranosti vlastných zdrojov, ako aj schopnosti bánk generovať čisté úrokové príjmy by bol na základe výsledkov stresového testovania bankový sektor odolný voči scenáru nepriaznivého vývoja v ekonomike a na finančných trhoch, keď celková potreba dodatočného kapitálu nadobúda aj pri nepriaznivých scenároch iba pomerne nevýznamné hodnoty. V dôsledku pretrvávajúcich rizík týkajúcich sa ekonomického vývoja je pre ziskovosť bankového sektora najvýznamnejším rizikom zhoršenie kvality úverového portfólia a nárast nákladov na kreditné riziko. V sektore retailu vzrástol objem prírastku zlyhaných úverov, aj nákladov na kreditné riziko, hoci podiel zlyhaných úverov na celkovom objeme úverov vďaka pomerne vysokému úverovému rastu poklesol. Celková ziskovosť poistného sektora sa nemenila a vývoj v sektore sa vyznačoval odlišnými trendmi v životnom a neživotnom poistení. V rámci životného poistenia rástol objem technického poistného. Hlavným rizikom v tomto odvetví je schopnosť poisťovní pokryť garantované výnosy v poistných zmluvách v prostredí nízkej výnosovosti menej rizikových aktív. Sektor neživotného poistenia zaznamenal pokles technického výsledku, aj technického poistného. Tieto trendy boli ovplyvnené najmä vývojom v povinnom zmluvnom poistení a v havarijnom poistení, kde naďalej klesala hodnota priemerného poistného na jednu zmluvu a rástla škodovosť, nákladovosť, ako aj kombinovaný ukazovateľ. V havarijnom poistení sa jeho hodnota vo väčšine poisťovní dokonca zvýšila na úroveň, kedy toto odvetvie prestáva byť ziskové. Rok 2013 priniesol výrazné zmeny v systéme starobného dôchodkového sporenia. Legislatívnou úpravou bola zrušená povinnosť garancií v akciových a zmiešaných fondoch. Spolu s predĺžením obdobia na hodnotenie výkonnosti to prispelo k výraznej miere rizikovosti a potenciálnej výnosnosti fondov, predovšetkým zmiešaných a akciových. Z hľadiska sporiteľov to možno hodnotiť ako výrazné rozšírenie investičného spektra v tomto segmente. Viac ako 90 % sporiteľov sa v dôsledku legislatívnych úprav od začiatku mája nachádzalo v garantovaných dlhopisových dôchodkových fondoch. V sektore doplnkového dôchodkového sporenia bolo možné zaznamenať nárast počtu účastníkov sporenia, aj pokračujúci nárast čistej hodnoty aktív. Štruktúra aktív sa výraznejšie nemenila. Čistá hodnota aktív v sektore kolektívneho investovania vzrástla o pätinu, čo bolo najviac od predkrízového roku 2007. Jednoznačne najvýznamnejším zdrojom tohto prírastku boli čisté predaje podielových listov koncovým investorom. Vážené panie poslankyne, vážení páni poslanci, dovoľte mi požiadať vás v súlade so zákonom, aby ste zobrali túto správu na vedomie. Ďakujem pekne.